
LİNETERO        örtüklü tabletlər
LINETERO

Beynəlxalq patentləşdirilməmiş adı: Linezolid

Tərkibi
Təsiredici maddələr: 1 tabletin tərkibində 600 mq linezolid vardır.
Köməkçi maddələr:   laktoza monohidrat, qarğıdalı nişastası, hidroksipropilsellüloza, natrium- 
                                   nişasta qlikolyat, maqnezium stearat.
Örtük:                        ağ opadri 03B58895 (hipromelloza, makroqol 400, titan dioksid, karnaub 
                                  mumu. 

Təsviri
Ağ və ya ağımtıl rəngli, oval şəkilli, kəsik kənarları olan, ikitərəfli qabarıq, bir üzündə “H” və bölünmə xətti, digər üzündə bölünmə xətti ilə ayrılan “L” və “8” həkk olunmuş, örtüklü tabletlərdir.

Farmakoterapevtik qrupu
Digər antibakterial vasitələr.
ATK kodu: J01XX08.

Farmakoloji xüsusiyyətləri
Ümumi xarakteristikası
Linezolid, yeni antibakterial sinfinə, oksazolidinonlara aid olan sintetik, antibakterial vasitədir. Aerob qrammüsbət bakteriyalara və anaerob mikroorqanizmlərə qarşı in vitro aktivliyə malikdir. Linezolid unikal təsir mexanizmi vasitəsilə bakterial zülal sintezini selektiv şəkildə inhibə edir. Xüsusilə, o, bakterial ribosomda (50S yarım vahidinin 23S) bir yerə birləşir və ötürülmə prosesinin vacib komponenti olan funksional 70S başlanğıc kompleksinin formalaşmasının qarşısını alır.
Staphylococcus aureus üçün linezolidin in vitro postantibiotik təsiri (PAE) təxminən 2 saat olmuşdur. Heyvan modellərində ölçüldükdə in vivo PAE Staphylococcus aureus və Streptococcus pneumoniae üçün müvafiq olaraq 3,6 və 3,9 saat olmuşdur. Heyvanlar üzərində aparılan tədqiqatlarda effektivliyin əsas farmakodinamik parametri qan plazmasında linezolid səviyyəsinin yoluxucu mikroorqanizm üçün minimal inhibəedici konsentrasiyanı (MİK) aşdığı vaxt olmuşdur.
Kəsmə nöqtələri
Stafilokoklar və enterokoklar üçün Antimikrob Həssaslıq Testi üzrə Avropa Komitəsi (EUCAST) tərəfindən müəyyən edilmiş minimum inhibəedici konsentrasiyanın (MİK) kəsilmə nöqtələri Həssas 4 mq/L və Rezistent >4 mq/L təşkil edir. Streptokoklar üçün (S. pneumoniae daxil olmaqla) kəsilmə nöqtələri Həssas 2 mq/L və Rezistent >4 mq/L təşkil edir.
Növlə əlaqəli olmayan MİK sınma nöqtələri Həssas 2 mq/L və Rezistent > 4 mq/L-dir. Növlə əlaqəli olmayan kəsilmə nöqtələri əsasən FK/FD məlumatları əsasında müəyyən edilmişdir və spesifik növlərin MİK paylanmasından asılı deyildir. Onlar yalnız xüsusi kəsilmə nöqtəsi verilməmiş mikroorqanizmlər üçün istifadə olunur və həssaslıq testinin tövsiyə olunmadığı növlər üçün deyildir.
Həssaslıq
Qazanılmış rezistentliyin yayılması coğrafi baxımdan və seçilmiş növlər üçün zamanla dəyişə bilər və rezistentlik haqqında yerli məlumat, xüsusən də ağır infeksiyaların müalicəsi zamanı arzuolunandır. Zəruri hallarda, yerli rezistentliyin yayılması ən azı bəzi infeksiya növlərində dərman vasitəsinin faydası şübhə doğurduğu hallarda mütəxəssis məsləhəti alınmalıdır.

	Kateqoriya

	Həssas mikroorqanizmlər
Qrammüsbət aeroblar:
Enterococcus faecalis 
Enterococcus faecium* 
Staphylococcus aureus* 
Coagulase negative staphylococci 
Streptococcus agalactiae* 
Streptococcus pneumoniae* 
Streptococcus pyogenes* 
C Qrup streptokoklar 
G Qrup streptokoklar 
Qrammüsbət anaeroblar:
Clostridium perfringens 
Peptostreptococcus anaerobius 
Peptostreptococcus species 

	Rezistent mikroorqanizmlər
Haemophilus influenzae 
Moraxella catarrhalis 
Neisseria species 
Enterobacteriaceae 
Pseudomonas species 


* Klinik effektivlik təsdiq edilmiş klinik göstərişlərdə həssas izolatlar üçün nümayiş etdirilmişdir.

Linezolid Legionella, Chlamydia pneumoniae və Mycoplasma pneumoniae-yə qarşı bəzi in vitro aktivlik göstərsə də, klinik effektivliyini nümayiş etdirmək üçün kifayət qədər məlumat yoxdur.

Rezistentlik
Çarpaz rezistentlik
Linezolidin təsir mexanizmi digər antibiotik siniflərindən fərqlənir. Klinik izolyatlar ilə (metisillinə davamlı stafilokoklar, vankomisinə davamlı enterokoklar və penisillin və eritromisinə davamlı streptokoklar daxil olmaqla) aparılan in vitro tədqiqatlar göstərir ki, linezolid adətən bir və ya bir neçə digər antimikrob vasitə sinfinə davamlı olan orqanizmlərə qarşı aktivdir.
Linezolidə qarşı rezistentlik 23S rRNT sahəsində mutasiyalar isə assosasiya olunur. 
Digər antibiotiklərlə olduğu kimi müalicəsi çətin olan infeksiyaları olan xəstələrdə və/və ya uzun müddət istifadə edildikdə, linezolidə qarşı həssaslığın kəskin azalması müşahidə edilmişdir. Enterokoklarda, Staphylococcus aureus və koaqulaza mənfi stafilokoklarda linezolidə qarşı rezistentlik müşahidə edilmişdir. Bu, ümumiyyətlə, uzun müddətli terapiya kursları və protez materialların və ya drenajsız abseslərin olması ilə əlaqələndirilir. Xəstəxanada antibiotiklərə davamlı mikroorqanizmlərlə rastlaşdıqda infeksiyaya nəzarət siyasətini vurğulamaq vacibdir.
Klinik sınaqlardan əldə olunan məlumat
Pediatrik populyasiyada tədqiqatlar:
Açıq tədqiqatda, 0-11 yaşa qədər uşaqlarda şübhəli və ya sübut edilmiş rezistent qram-müsbət patogenlərin törətdiyi infeksiyaların (o cümlədən, nozokomial pnevmoniya, dəri və dəri strukturlarının infeksiyaları, kateter əlaqəli bakteriemiya, naməlum mənşəli bakteriemiya və digər infeksiyalar) müalicəsində linezolidin (10 mq/kq q8 saat) effektivliyi vankomisinlə (10-15 mq/kq q6-24 saat) müqayisə edilmişdir. Klinik qiymətləndirilən populyasiyada klinik sağalma nisbətləri linezolid və vankomisin üçün müvafiq olaraq 89,3% (134/150) və 84,5% (60/71) təşkil etmişdir (95% Eİ: -4,9, 14,6).
Farmakokinetikası
Linetero tabletlərinin tərkibində başlanğıcdan olan (S)-linezolid bioloji aktiv olub inaktiv törəmə formasına metabolizə olunur. 
Absorbsiyası
Linezolid daxilə qəbul edildikdən sonra sürətlə və geniş şəkildə sorulur. Maksimum plazma konsentrasiyası doza qəbulundan sonra 2 saat ərzində əldə edilir. Linezolidin mütləq oral biomənimsənilməsi (çarpaz tədqiqatda oral və venadaxili dozalanma) tam şəkildədir (təxminən 100%). Absorbsiya qidadan əhəmiyyətli dərəcədə asılı deyildir və oral suspenziyadan sorulma filmlə örtülmüş tabletlərin absorbsiyasına bənzəyir.
Gündə iki dəfə 600 mq venadaxili istifadəsindən sonra tarazlıq vəziyyətində plazmada linezolid Cmax və Cmin (orta və [SD]) müvafiq olaraq 15,1 [2,5] mq/l və 3,68 [2,68] mq/l olduğu müəyyən edilmişdir.
Gündə iki dəfə 600 mq oral dozadan tarazlıq vəziyyətinə gətirildikdən sonra aparılan başqa bir araşdırmada Cmax və Cmin müvafiq olaraq 21,2 [5,8] mq/l və 6,15 [2,94] mq/l olduğu müəyyən edilmişdir. Tarazlıq vəziyyəti dozalanmanın ikinci günündə nail olunur.
Paylanması
Sabit vəziyyətdə paylanma həcmi sağlam böyüklərdə orta hesabla təxminən 40-50 litr və orqanizmdə ümumi suyun həcminə yaxındır. Plazma zülalları ilə birləşmə təxminən 31% təşkil edir və konsentrasiyadan asılı deyildir.
Könüllülərlə aparılan tədqiqatlarda çoxsaylı dozadan sonra məhdud sayda subyektdən əldə olunan məlumatlarda linezolid konsentrasiyaları orqanizmin müxtəlif mayelərində təyin edilmişdir. Ağız suyunda və tərdə linezolidin plazmaya nisbəti müvafiq olaraq 1,2:1,0 və 0,55:1,0 olmuşdur. Sabit vəziyyətdə olan Cmax-da ölçüldükdə, epitelial maye və ağciyərin alveolyar hüceyrələri üçün nisbət müvafiq olaraq 4,5:1,0 və 0,15:1,0 olmuşdur. Mədəcik-peritoneal şuntları və mahiyyətcə iltihabsız beyin qişaları olan xəstələrin kiçik bir araşdırmasında, çoxsaylı linezolidin dozasından sonra  Cmax-da onurğa beyin mayesinin plazmaya nisbəti 0,7:1,0 təşkil etmişdir.
Metabolizmi
Linezolid ilk növbədə morfolin halqasının oksidləşməsi ilə metabolizə olunur və nəticədə iki qeyri-aktiv açıq halqalı karboksilik turşu törəmələri əmələ gəlir; aminoetoksisirkə turşusu metaboliti (PNU-142300) və hidroksietilqlisin metaboliti (PNU-142586). Hidroksietil qlisin metaboliti (PNU-142586) insanda üstünlük təşkil edən metabolitdir və qeyri-fermentativ proses nəticəsində əmələ gəldiyi güman edilir. Aminoetoksisirkə turşusu metaboliti (PNU-142300) daha azdır. Digər kiçik, qeyri-aktiv metabolitlər xarakterizə edilmişdir.
Eliminasiyası
Normal böyrək funksiyası olan və ya yüngül və ya orta dərəcədə böyrək çatışmazlığı olan xəstələrdə linezolid əsasən PNU-142586 (40%), əsas dərman (30%) və PNU-142300 (10%) kimi tarazlıq şəraitində sidiklə xaric edilir. Nəcisdə faktiki olaraq heç bir ana dərman tapılmır, halbuki hər bir dozanın təxminən 6% və 3%-i müvafiq olaraq PNU-142586 və PNU-142300 kimi görünür. Linezolidin yarıxaricolma dövrü orta hesabla təxminən 5-7 saat təşkil edir.
Böyrəkdən kənar klirens linezolidin ümumi klirensinin təxminən 65%-ni təşkil edir. Linezolid dozasının artması ilə klirensin kiçik dərəcədə qeyri-xəttiliyi müşahidə olunur. Bu, daha yüksək linezolid konsentrasiyalarında böyrək və qeyri-böyrək klirensinin aşağı olması ilə əlaqədardır. Bununla belə, klirensdəki fərq kiçikdir və görünən yarımxaricolma müddətində əks olunmur.
Xüsusi populyasiyalar
Böyrək çatışmazlığı olan xəstələr: 600 mq birdəfəlik dozadan sonra ağır böyrək çatışmazlığı olan (yəni, kreatinin klirensi < 30 ml/dəq) xəstələrin plazmasında linezolidin iki əsas metabolitinə məruz qalmada 7-8 dəfə artım müşahidə edilmişdir. Bununla belə, ana dərmanın AUC-də artım müşahidə edilməmişdir. Hemodializ yolu ilə linezolidin əsas metabolitlərinin müəyyən qədər xaric olmasına baxmayaraq, birdəfəlik 600 mq dozadan sonra plazmadakı metabolitlərin səviyyəsi normal böyrək funksiyası olan və ya yüngül və ya orta dərəcədə böyrək çatışmazlığı olan xəstələrdə müşahidə ediləndən dializdən sonra hələ də xeyli yüksək olaraq qalmışdır.
Ağır böyrək çatışmazlığı olan 24 xəstədədən 21-i müntəzəm hemodializdə olan bir neçə gün qəbul edildikdən sonra iki əsas metabolitinin plazmadakı pik konsentrasiyası normal böyrək funksiyası olan xəstələrdə müşahidə olunandan təxminən 10 dəfə yüksək olmuşdur. Linezolidin pik plazma səviyyələri dəyişməmişdir.
Hal-hazırda əldə olunan məhdud sayda təhlükəsizlik məlumatları bu müşahidələrin klinik dəyərini sübut etmir (bax “Xüsusi göstərişlər və ehtiyat tədbirləri”, “İstifadə qaydası və dozalar”). 
Qaraciyər çatışmazlığı olan xəstələr: Məhdud məlumatlar göstərir ki, linezolid, PNU-142300 və PNU-142586-nın farmakokinetikası yüngül və ya orta dərəcədə qaraciyər çatışmazlığı olan xəstələrdə (yəni, Çayld-Pyu üzrə A və ya B sinfi) dəyişmir. Ağır qaraciyər çatışmazlığı (yəni, Çayld-Pyu üzrə C sinfi) olan xəstələrdə linezolid farmakokinetikası qiymətləndirilməmişdir. Bununla belə, linezolid qeyri-fermentativ proseslə metabolizə edildiyi üçün qaraciyər funksiyasının pozulmasının onun metabolizmini əhəmiyyətli dərəcədə dəyişməsi gözlənilməz (bax: “Xüsusi göstərişlər və ehtiyat tədbirləri”, “İstifadə qaydası və dozalar”).
Uşaqlar və yeniyetmələr (< 18 yaş): Uşaqlarda və yeniyetmələrdə (<18 yaş) linezolidin təhlükəsizliyi və effektivliyinə dair kifayət qədər məlumat yoxdur və buna görə də bu yaş qrupunda linezoliddən istifadə tövsiyə edilmir (bax: “İstifadə qaydası və dozalar”).Təhlükəsiz və effektiv dozalanma tövsiyələri üçün əlavə tədqiqatların aparılmasına ehtiyac vardır. Farmakokinetik tədqiqatlar göstərir ki, uşaqlarda (1 həftədən 12 yaşa qədər) birdəfəlik və çoxsaylı dozalardan sonra linezolid klirensi (hər kq bədən çəkisinə görə) pediatrik xəstələrdə böyüklərə nisbətən daha çox olmuşdur, lakin yaş artdıqca azalmışdır.
1 həftədən 12 yaşa qədər olan uşaqlarda gündə 8 saatdan bir 10 mq/kq dozada qəbulu böyüklərdə gündə iki dəfə 600 mq dozada əldə edilən təsirə yaxın təsir göstərmişdir.
1 həftəyə qədər olan yenidoğulmuşlarda, həyatın ilk həftəsində linezolidin sistemli klirensi (kq bədən çəkisinə görə) sürətlə artır. Buna görə də, gündə 8 saatdan bir 10 mq/kq verilən yenidoğulmuşlar doğuşdan sonrakı ilk gündə ən çox sistemli təsirə məruz qalacaqlar. Bununla belə, həyatın ilk həftəsində bu dozaj rejimi ilə həddindən artıq yığılma gözlənilmir, çünki bu müddət ərzində klirens sürətlə artır.
Yeniyetmələrdə (12-17 yaş) linezolid farmakokinetikası 600 mq dozadan sonra böyüklərdəkinə oxşar olmuşdur. Buna görə də, gündə 12 saatdan bir 600 mq qəbul edilən yeniyetmələr, eyni dozanı qəbul edən böyüklərdə müşahidə olunan təsirə oxşar olacaqdır. 
Ventrikuloperitoneal şuntları olan və ya 10 mq/kq dozada 12 saat və ya 8 saatda bir linezolid qəbul edilən pediatrik xəstələrdə linezolid birdəfəlik və ya çoxlu dozada qəbul edildikdən sonra onurğa beyin mayesinin (CSF) dəyişkən konsentrasiyası müşahidə edilmişdir. CSF-də terapevtik konsentrasiyalar ardıcıl olaraq əldə olunmamışdır və ya saxlanılmamışdır. Buna görə də, mərkəzi sinir sistemi infeksiyaları olan pediatrik xəstələrinin empirik müalicəsi üçün linezoliddən istifadə edilməsi tövsiyə olunmur.
Yaşlı pasiyentlər: 65 yaş və yuxarı yaşlı pasiyentlərdə linezolidin farmakokinetikası əhəmiyyətli dərəcədə dəyişmir. 
Qadın pasiyentlər: Qadınlarda paylanma həcmi kişilərə nisbətən bir qədər aşağıdır və bədən çəkisi üçün düzəliş edildikdə orta klirens təxminən 20% azalır. Plazma konsentrasiyası qadınlarda daha yüksəkdir və bu, qismən bədən çəkisi fərqləri ilə əlaqələndirilə bilər. Bununla belə, linezolidin orta yarımparçalanma dövrü kişilərdə və qadınlarda əhəmiyyətli dərəcədə fərqli olmadığından, qadınlarda plazma konsentrasiyalarının yaxşı mənimsənildiyi məlum olan konsentrasiyadan əhəmiyyətli dərəcədə yüksəlməsi gözlənilmir və buna görə də dozanın tənzimlənməsi tələb olunmur.
Klinikayaqədərki təhlükəsizlik məlumatları
Linezolid erkək siçovulların fertilliyini və reproduktiv performansını insanlarda gözlənilənlərə təxminən bərabər olan ekspozisiya səviyyələrində azaldır. Cinsi yetkin heyvanlarda bu təsirlər geri dönən olmuşdur. Bununla belə, bu təsirlər demək olar ki, bütün cinsi yetkinlik dövrü ərzində linezolid ilə müalicə olunan yetkinlik yaşına çatmayan heyvanlarda geri dönməmişdir. Yetkin erkək siçovulların toxumluqlarında anormal sperma morfologiyası, epididimisdə isə epitel hüceyrələrinin hipertrofiyası və hiperplaziyası qeyd edilmişdir. Linezolid siçovulların spermatozoidlərinin yetişməsinə təsir göstərmişdir. Testosteronun əlavə edilməsi linezolid vasitəçiliyi ilə fertilliyə təsir göstərməmişdir. 1 ay ərzində müalicə olunan itlərdə epididimal hipertrofiya müşahidə edilməmişdir, baxmayaraq ki, prostat vəzinin, xayaların və epididimisin çəkilərində dəyişikliklər aşkar edilmişdir.
Siçanlar və siçovullar üzərində aparılan reproduktiv toksiklik tədqiqatları insanlarda gözlənilənlərə müvafiq olaraq 4 dəfə və ya ekvivalent məruz qalma səviyyələrində teratogen təsirə dair heç bir sübut göstərməmişdir. Eyni linezolid konsentrasiyaları siçanlarda ana toksikliyinə səbəb olub və embrionun ölümünün artması, o cümlədən, ümumi dölyanı maye itkisi, dölün bədən çəkisinin azalması və siçanların ştammında sternal dəyişikliklərinə normal genetik meylin kəskinləşməsi ilə müşayiət olunmuşdur. Siçovullarda gözlənilən klinik təsirlərdən daha aşağı məruz qalmalarda cüzi ana toksikiliyi qeyd edilmişdir. Dölün bədən çəkisinin azalması, döş sümüyünün ossifikasiyasının azalması, balaların sağ qalma müddətinin azalması və yetkinləşmədə mülayim ləngimələr kimi özünü göstərən yüngül fetal toksiklik qeyd edilmişdir. Cütləşdikdə, bu eyni balalar, fertilliyin müvafiq azalması ilə implantasiyadan əvvəl itkidə geri dönən dozadan asılı artımın sübutunu göstərmişdir. Dovşanlarda, dölün bədən çəkisinin azalması yalnız ananın toksikliyi (klinik əlamətlər, bədən çəkisinin azalması və qida qəbulu) mövcud olduqda, AUC-a əsaslanan gözlənilən insan ekspozisiyası ilə müqayisədə 0,06 dəfə aşağı məruz qalma səviyyəsində baş vermişdi. Növün antibiotiklərin təsirinə həssas olduğu məlum idi.
Linezolid və onun metabolitləri laktasiya edən siçovulların südünə keçir və müşahidə edilən konsentrasiyalar ananın plazmasında olandan daha yüksək olmuşdur.
Linezolid siçovullarda və itlərdə geri dönən mielosupressiyaya səbəb olmuşdur.
6 ay ərzində peroral linezolid qəbul edilən siçovullarda 80 mq/kq/gün dozada oturaq siniri aksonlarının geri dönməyən, minimal və ya yüngül degenerasiyası müşahidə edilmişdir; 3 aydan sonra aralıq yarılması zamanı bu doza səviyyəsində 1 erkəkdə həmçinin oturaq sinirin minimal degenerasiyası müşahidə edilmişdir. Görmə siniri degenerasiyasının sübutlarını araşdırmaq üçün perfuziya ilə sabitlənmiş toxumaların həssas morfoloji qiymətləndirilməsi aparılmışdır. Görmə sinirinin minimal və orta dərəcədə degenerasiyası 6 aylıq dozadan sonra 3 erkək siçovuldan 2-də aşkar edilmişdir, lakin məlumatların kəskin təbiəti və onun asimmetrik paylanması səbəbindən dərmanla birbaşa əlaqəsi birmənalı deyildir. Müşahidə olunan görmə sinirinin degenerasiyası mikroskopik olaraq qocalmış siçovullarda bildirilən spontan birtərəfli görmə sinirinin degenerasiyası ilə müqayisə edilə bilər və ümumi fon dəyişikliyinin kəskinləşməsi ola bilər.
Təkrar dozada toksiklik və genotoksiklik ilə bağlı ənənəvi tədqiqatlara əsaslanan klinikayaqədərki məlumatlar, Dərman Vasitəsinin İstifadəsinə dair Məlumatın digər bölmələrində qeyd olunanlardan başqa insanlar üçün heç bir xüsusi təhlükə aşkar etməmişdir. Standart tədqiqatlarda dozalanmanın qısa müddəti və genotoksikliyin olmaması səbəbindən kanserogenlik/onkogenlik tədqiqatları aparılmamışdır.

İstifadəsinə göstərişlər
Xəstəxanadaxili (nosokomial) pnevmoniya
Xəstəxanaxaric pnevmoniya
Linetero tabletləri qrammüsbət bakteriyaların səbəb olduğu məlum olduqda və ya buna şübhə olduqda, xəstəxanaxaric və xəstəxanadaxili pnevmoniyanın müalicəsi üçün göstərişdir. Linetero tabletlərinin müalicəyə uyğun olub olmamasını müəyyən etmək üçün mikrobioloji sınaqların nəticələri və qrammüsbət bakteriyalar arasında antibakterial vasitələrə qarşı rezistentliyin yayılmasına dair məlumatları nəzərə almaq lazımdır (müvafiq mikroorqanizmlər üçün bax “Farmakodinamikası”)
Linezolid qrammənfi patogenlərin törətdiyi infeksiyalara qarşı aktiv deyildir. Eyni vaxtda qrammənfi patogenlər təsdiq olunduqda və ya buna şübhə olduqda qrammənfi mikroblara qarşı spesifik müalicəyə başlanmalıdır. 
Dəri və yumşaq toxumaların ağırlaşmış infeksiyaları (bax “Xüsusi göstərişlər və ehtiyat tədbirləri”).
Linetero tabletləri dərinin və yumşaq toxumaların ağırlaşmış infeksiyalarının müalicəsi üçün yalnız mikrobioloji testlər infeksiyanın həssas qram-müsbət bakteriyalar tərəfindən törədildiyini müəyyən etdikdə təyin olunur.
Linezolid qrammənfi patogenlərin törətdiyi infeksiyalara qarşı aktiv deyildir. Linezolid yalnız qrammənfi mikroorqanizmlərlə məlum və ya ehtimal edilən birgə infeksiyası olan dəri və yumşaq toxumaların ağırlaşmış infeksiyaları olan xəstələrdə alternativ müalicə variantları olmadıqda istifadə edilməlidir. Bu halda eyni vaxtda qrammənfi orqanizmlərə qarşı müalicəyə başlamaq lazımdır.
Linetero ilə müalicəyə yalnız stasionar şəraitdə və mikrobioloq və ya infeksionist kimi müvafiq mütəxəssislə məsləhətləşdikdən sonra başlamaq lazımdır.

Əks göstərişlər
Linezolidə və ya köməkçi maddələrdən hər-hansı birinə qarşı yüksək həssaslıq.
Linezolid monoamin oksidaza A və B inhibə edən hər hansı dərman vasitəsi (məs., penelzin, izokarboksazid, selegilin, moklobemid)  qəbul edən pasiyentlərdə və ya belə preparatların qəbulundan sonra iki həftə ərzində istifadə olunmamalıdır. 
Qan təzyiqinin yaxından izlənilməsi və monitorinqi üçün imkanlar olmadığı halda, linezolid aşağıdakı əsas klinik vəziyyətləri olan xəstələrə və ya aşağıdakı növ yanaşı dərman qəbulu ilə birgə təyin olunmamalıdır:
· İdarə olunmayan hipertoniya, feoxromositoma, karsinoid, tireotoksikoz, bipolyar depressiya, şizoaffektiv pozğunluq, kəskin konfuzion vəziyyətəri olan xəstələr.
· Aşağıdakı dərmanlardan hər hansı birini qəbul edən xəstələr: serotoninin geriyə udulmasının inhibitorları (bax: “Xüsusi göstərişlər və ehtiyat tədbirləri”), trisiklik antidepresantlar, serotonin 5-HT1 reseptor aqonistləri (triptanlar), birbaşa və dolayı təsir göstərən simpatomimetiklər (o cümlədən, adrenergik bronxodilatatorlar, psevdoefedrin və fenilpropanolamin), vazopressiv vasitələr (məsələn, epinefrin, norepinefrin), dofaminergik vasitələr (məsələn, dofamin, dobutamin), petidin və ya buspiron.
Heyvanlardan əldə olunan məlumatlara əsasən linezolid və onun metabolitləri ana südünə keçə bilir və müvafiq olaraq, dərman vasitəsinin qəbulundan əvvəl və qəbul müddətində südverməni dayandırmaq lazımdır (bax “Hamiləlik və laktasiya dövrü”).

Xüsusi göstərişlər və ehtiyat tədbirləri
Mielosupressiya
Linezolid qəbul edən xəstələrdə mielosupressiya (anemiya, leykopeniya, pansitopeniya və trombositopeniya daxil olmaqla) qeyd olunmuşdur. Nəticə məlum olan hallarda, linezolid qəbulu dayandırıldıqda, dəyişmiş hematoloji parametrlər müalicədən əvvəlki səviyyələrə yüksəlmişdir. Bu təsirlərin riski müalicə müddəti ilə əlaqəli olması ehtimal olunur. Linezolid ilə müalicə olunan yaşlı xəstələrdə gənc xəstələrə nisbətən qan diskraziyası riski daha yüksək ola bilər. Trombositopeniya dializdə olub-olmamasından asılı olmayaraq ağır böyrək çatışmazlığı olan xəstələrdə daha tez-tez baş verə bilər. Buna görə də, aşağıdakı xəstələrdə qan testlərinin diqqətlə monitorinqi tövsiyə olunur: əvvəllər anemiya, qranulositopeniya və ya trombositopeniya olduqda; hemoqlobin səviyyəsini aşağı salan, qanın hüceyrəli elementlərini azaldan və ya trombositlərin sayına və ya funksiyasına mənfi təsir göstərən dərmanların eyni vaxtda qəbul edilməsi; ağır böyrək çatışmazlığı olduqda; 10-14 gündən çox müalicə alır. Linezolid bu cür xəstələrə yalnız hemoqlobin səviyyəsinin, qan və trombositlərin sayının yaxından monitorinqi mümkün olduqda təyin edilməlidir.
Linezolid terapiyası zamanı əhəmiyyətli mielosupressiya baş verərsə, terapiyanın davam etdirilməsi tamamilə zəruri hesab edilmədikdə, müalicə dayandırılmalı, bu halda qan sayının intensiv monitorinqi və müvafiq idarəetmə strategiyaları həyata keçirilməlidir.
Bundan əlavə, linezolid qəbul edən xəstələrdə ilkin qan sayından asılı olmayaraq həftəlik tam qan sayına (hemoqlobinin səviyyəsi, trombositlər, ümumi və differensiasiya olunmuş leykositlərin sayı daxil olmaqla) nəzarət etmək tövsiyə olunur.
Kompassionat istifadə tədqiqatlarında, tövsiyə olunan maksimum 28 gündən çox müddətdə linezolid qəbul edən xəstələrdə ciddi anemiya hallarının daha yüksək olduğu bildirilmişdir. Bu xəstələrə daha çox qanköçürmə tələb olunmuşdur. Qanköçürməni tələb edən anemiya halları, həmçinin marketinqdən sonra 28 gündən çox linezolid terapiyası alan xəstələrdə daha çox müşahidə olunmaqla bildirilmişdir.
Post-marketinq təcrübədə sideroblast anemiya hadisələri qeyd olunmuşdur. Başlama vaxtı məlum olan hallarda, xəstələrin əksəriyyəti 28 gündən çox linezolid terapiyası qəbul etmişdir. Əksər xəstələr anemiyanın müalicəsi ilə və ya müalicəsi olmadan linezolid qəbulunun dayandırılmasından sonra tam və ya qismən sağalmışdır.
Kateterlə əlaqəli qrammüsbət qanaxını infeksiyaları olan xəstələrdə klinik sınaqda ölüm nisbətinin pozulması
İntravaskulyar kateterlə əlaqəli infeksiyaları olan ağır xəstələrdə açıq etiketli tədqiqatda linezolidlə müalicə olunan xəstələrdə vankomisin/dikloksasillin/oksasillinlə müqayisədə həddindən artıq ölüm halları müşahidə edilmişdir [78/363 (21,5%) və 58/363 (16,0%)]. Ölüm nisbətinə təsir edən əsas amil ilkin mərhələdə qrammüsbət infeksiya statusu olmuşdur. Sırf qrammüsbət mikroorqanizmlərin törətdiyi infeksiyaları olan xəstələrdə ölüm nisbətləri oxşar olmuşdur (əmsal nisbəti 0,96; 95% etibarlı intervalı: 0,58-1,59), lakin başlanğıcdan hər hansı digər patogen olan və ya patogen olmayan xəstələrdə (əmsal nisbəti 2,48; 95% etibarlı intervalı: 1,38-4,46) linezolid qrupunda əhəmiyyətli dərəcədə yüksək olmuşdur (p=0,0162). Ən böyük disbalans müalicə zamanı və tədqiq olunan dərmanın dayandırılmasından sonra 7 gün ərzində baş vermişdir. Tədqiqat zamanı linezolid qrupunda daha çox xəstə qrammənfi patogenlərə yoluxmuş və qrammənfi mikroorqanizmlərin və polimikrob infeksiyaların yaratdığı infeksiyadan ölmüşdür. Buna görə də, dərinin və yumşaq toxumaların mürəkkəb infeksiyalarında linezolid yalnız qram-mənfi mikroorqanizmlərlə məlum və ya güman edilən birgə infeksiyası olan xəstələrdə alternativ müalicə variantları olmadıqda istifadə edilməlidir (bax: “İstifadəsinə göstərişlər”). Bu hallarda qrammənfi mikroorqanizmlərə qarşı müalicə eyni vaxtda başlanmalıdır.
Antibiotik-assosasiyalı diareya və kolit
Linezolid də daxil olmaqla, demək olar ki, bütün antibakterial maddələrlə əlaqəli psevdomembranoz kolit bildirilmişdir. Buna görə də, hər hansı bir antibakterial vasitənin istifadəsindən sonra ishal ilə müraciət edən xəstələrdə bu diaqnozu nəzərə almaq vacibdir. Antibiotiklə əlaqəli kolit hadisəsinə şübhə olduqda və ya bu vəziyyət təsdiq olunduqda, linezolid qəbulunun dayandırılması tələb oluna bilər. Müvafiq müalicə tədbirləri həyata keçirilməlidir.
Linezolid də daxil olmaqla, demək olar ki, bütün antibiotiklərin istifadəsi ilə əlaqədar olaraq antibiotiklərlə əlaqəli diareya və psevdomembranoz kolit və Clostridium difficile ilə əlaqəli diareya da daxil olmaqla antibiotiklə əlaqəli kolit qeyd olunmuşdur və ağırlıq dərəcəsi yüngül diareyadan fatal kolitə qədər dəyişə bilər. Buna görə də, linezoliddən istifadə zamanı və ya ondan sonra ağır ishal inkişaf edən xəstələrdə bu diaqnozu nəzərə almaq vacibdir. Antibiotiklərlə əlaqəli ishal və ya antibiotiklə əlaqəli kolit şübhəsi varsa və ya təsdiqlənibsə, antibakterial vasitələrlə, o cümlədən, linezolidlə müalicə dayandırılmalı və dərhal müvafiq terapevtik tədbirlərə başlamaq lazımdır. Bu vəziyyətdə peristaltikanı ləngidən dərmanların qəbulu əks göstərişdir.
Laktat asidoz
Linezolidin istifadəsi ilə laktoasidoz hadisəsi qeyd olunmuşdur. Linezolid qəbul edərkən təkrarlanan ürəkbulanma və ya qusma, qarın ağrısı, bikarbonat səviyyəsinin aşağı olması və ya hiperventilyasiya da daxil olmaqla metabolik asidozun əlamətləri və simptomları qeyd olunan xəstələr dərhal tibbi yardıma müraciət etməlidir. Laktat asidoz baş verərsə, linezolid qəbulunun davam etdirilməsinin faydaları potensial risklərlə müqayisə edilməlidir.
Mitoxondrial disfunksiya
Linezolid mitoxondrial zülal sintezini inhibə edir. Əlavə təsirlər, məs., laktoasidoz, anemiya və neyropatiya (optik və periferik), belə inhibə nəticəsində baş verə bilər; dərman vasitəsinin qəbulu 28 gündən çox davam etdiyi hallarda bu hadisələrin tezliyi daha çoxdur. 
Serotonin sindromu
Linezolid və serotonergik vasitələrin, o cümlədən, selektiv serotoninin geriyə udulması inhibitorları (SSRI) kimi antidepressanların birgə istifadəsi ilə əlaqəli serotonin sindromuna dair spontan məlumatlar bildirilmişdir. Buna görə də linezolid və serotonergik vasitələrin eyni vaxtda istifadəsi əks göstərişdir. Belə hallarda xəstələr serotonin sindromunun koqnitiv disfunksiya, hiperpireksiya, hiperrefleksiya və koordinasiya pozğunluğu kimi əlamətləri və simptomları üçün yaxından müşahidə edilməlidir. Əlamətlər və ya simptomlar baş verərsə, həkimlər bir və ya hər iki vasitənin istifadəsini dayandırmağı düşünməlidirlər; serotonergik vasitənin qəbulu ləğv edilərsə, kəsilmə simptomları yarana bilər.
Periferik və optik neyropatiya
Linezolid tabletləri ilə müalicə olunan xəstələrdə periferik neyropatiya, eləcə də bəzən görmə itkisinə qədər irəliləyən optik neyropatiya və optik nevrit hadisələri qeyd olunmuşdur; bu məlumatlar ilk növbədə tövsiyə olunan maksimum 28 gündən daha uzun müddət ərzində müalicə olunan xəstələrdə baş vermişdir.
Bütün xəstələrə görmə kəskinliyindəki dəyişikliklər, rəng görmə dəyişiklikləri, bulanıq görmə və ya görmə sahəsinin qüsuru kimi görmə pozğunluğu əlamətləri barədə məlumat vermələri tövsiyə edilməlidir. Belə hallarda, zəruri hallarda bir oftalmoloqa müraciət etməklə təcili qiymətləndirmə tövsiyə olunur. Hər hansı bir xəstə Linetero tabletlərini tövsiyə olunan 28 gündən artıq müddətdə qəbul edərsə, onların görmə funksiyası mütəmadi olaraq yoxlanılmalıdır.
Əgər periferik və ya optik neyropatiya baş verərsə, Linetero tabletlərinin istifadəsinin davam etdirilməsi və potensial riskləri nəzərdən keçirmək lazımdır.
Vərəmin müalicəsinə görə antimikobakterial dərman vasitələri hal-hazırda qəbul edən və ya yaxın müddətdə qəbul etmiş pasiyentlərdə linezolid istifadəsi zamanı neyropatiya riski yüksələ bilər. 
Qıcolmalar
Linetero tabletləri ilə müalicə olunan pasiyentlərdə konvulsiyalar qeyd olunmuşdur. Bu hadisələrin əksəriyyətində, anamnezdə qıcolmalar və ya qıcolmaya risk faktorları qeyd olunmuşdur. Xəstələrə məsləhət görülür ki, anamnezində qıcolma varsa bu barədə həkimə məlumat versinlər. 
Monoaminoksidaza inhibitorları
Linezolid monoaminoksidazanın geri dönən, qeyri-selektiv inhibitorudur (MAOİ); lakin antibakterial terapiya üçün istifadə edilən dozalarda antidepressiv təsir göstərmir. Dərmanların qarşılıqlı təsirinə dair tədqiqatlardan və əsas xəstəlikləri olan xəstələrə və/və ya onları MAO-nun inhibəsi riskini yarada bilən yanaşı qəbul edilən dərmanlara birgə istifadəsi üzrə linezolidin təhlükəsizliyinə dair çox məhdud məlumatlar var. Bu səbəbdən, resipientin yaxından müşahidəsi və monitorinqi mümkün olmadıqda, linezolid bu şərtlərdə istifadə üçün tövsiyə edilmir.
Tiraminlə zəngin qida ilə istifadəsi
Pasiyentlərə məsləhət görülür ki, tiraminlə zəngin qida qəbulundan uzaq olsunlar.
Superinfeksiya
Klinik sınaqlarda linezolid ilə müalicənin normal floraya təsiri dəyərləndirilməmişdir.
Antibiotiklərin istifadəsi bəzən həssas olmayan orqanizmlərin çoxalmasına səbəb ola bilər. Məsələn, tövsiyə olunan linezolid dozalarını qəbul edən xəstələrin təxminən 3%-i klinik sınaqlar zamanı dərmanla əlaqəli kandidozla qarşılaşmışdır. Müalicə zamanı superinfeksiya baş verərsə, müvafiq tədbirlər görülməlidir.
Xüsusi qrup xəstələr
Linezolid ağır böyrək çatışmazlığı olan xəstələrdə xüsusi ehtiyatla və yalnız gözlənilən faydanın ehtimal olunan riskdən üstün olduğu halda istifadə edilməlidir (bax: “İstifadə qaydası və dozalar” və “Farmakokinetika”).
Ağır qaraciyər çatışmazlığı olan xəstələrə linezolid yalnız qəbul edilən fayda ehtimal olunan riskdən üstün olduqda tövsiyə olunur (bax: “İstifadə qaydası və dozalar” və “Farmakokinetika”).
Fertilliyin pozulması
Linezolid, yetkin erkək siçovullarda insanlarda gözlənilənlərə təxminən bərabər olan ekspozisiya səviyyələrində fertilliyi geridönən şəkildə azaltmışdır və qeyri-normal morfoloji strukturlu spermanın yaranmasına səbəb olmuşdur; linezolidin insanda reproduktiv sistemə mümkün təsiri məlum deyildir (bax: “Klinikayaqədər təhlükəsizlik məlumatları”).
Klinik sınaqlar
28 gündən daha çox müddətdə linezolid qəbulunun təhlükəsizliyi və effektivliyi sübut olunmamışdır.
Nəzarətli klinik sınaqlarda diabetik pəncə yaraları, yataq yaraları və ya işemik zədələnmələri, ağır yanıqlar və ya qanqrenası olan xəstələr daxil edilməmişdir. Bu səbəbdən, belə vəziyyətlərin müalicəsi zamanı linezolidin istifadəsi təcrübəsi məhduddur. 

Digər dərman vasitələri ilə qarşılıqlı təsiri
Monoaminoksidaza inhibitorları
Linezolid geridönən, qeyri-selektiv monoaminoksidaza inhibitoru hesab olunur (MAOİ). Dərmanların qarşılıqlı təsirinə dair tədqiqatlardan və linezolidin MAO inhibə etmə riski olan dərman vasitələri ilə yanaşı istifadəsinə dair çox məhdud məlumatlar mövcuddur. Bu səbəbdən, resipientin sıx müşahidəsi və monitorinqi mümkün olmadığı şərtlər daxilində linezolidin istifadəsi tövsiyə olunmur (bax “Əks göstərişlər” və “Xüsusi göstərişlər və ehtiyat tədbirləri”). 
Qan təzyiqinin yüksəlməsinə gətirən potensial qarşılıqlı təsirlər
Normotenziv sağlam könüllülərdə linezolid psevdoefedrin və fenilpropanolamin hidroxloridin səbəb olduğu qan təzyiqi yüksəlməsini gücləndirmişdir. Linezolidin psevdoefedrin və ya fenilpropanolaminlə birgə tətbiqi plasebo ilə 8-11 mm.c.süt. müqayisədə sistolik qan təzyiqinin orta hesabla 30-40 mm.c.süt artması ilə, tək linezolidlə 11-15 mm.c.süt, psevdoefedrin və ya tək fenilpropanol ilə 14-18 mm.c.süt artması ilə nəticələnmişdir.  Hipertenziv xəstələrdə oxşar tədqiqatlar aparılmamışdır. Linezolid ilə birgə istifadəsi zamanı arzuolunan cavabı almaq üçün vazopressiv təsirə malik dərman vasitələrinin, o cümlədən, dofaminergik vasitələrin dozasının diqqətlə artırılması tövsiyə olunur. 
Potensial serotonergik qarşılıqlı təsirlər
Sağlam könüllülərdə dekstrometorfan ilə potensial dərman-dərman qarşılıqlı təsir öyrənilmişdir. Subyektlərə dekstrometorfan (4 saat fasilə ilə iki 20 mq dozada) linezolid ilə və ya linezolidsiz təyin edilmişdir. Linezolid və dekstrometorfan qəbul edən normal subyektlərdə serotonin sindromunun təsiri (çaşqınlıq, delirium, narahatlıq, titrəmə, qızartı, diaforez, hiperpireksiya) müşahidə edilməmişdir. 
Post-marketinq təcrübə: linezolid və dekstrometorfan qəbulu zamanı bir xəstədə serotonin sindromunabənzər təsirlər qeyd olunmuşdur, hansı ki, hər iki dərman vasitəsinin qəbulunun dayandırılması ilə aradan qaldırılmışdır. 
Linezolidin serotoninergik vasitələrlə, o cümlədən, serotoninin geriyə udulmasının selektiv inhibitorları (SSRIs) kimi antidepressantlar ilə klinik istifadəsi zamanı serotonin sindromu hadisələri qeyd olunmuşdur. Bu səbəbdən, yanaşı istifadəsi əks göstərişdir (bax. “Əks göstərişlər”).
Linezolid və serotonergik vasitələrlə birgə müalicəsi vacib olan xəstələrin idarə olunması “Xüsusi göstərişlər və ehtiyat tədbirləri”ndə təsvir edilmişdir. 
Tiraminlə zəngin qida ilə qəbulu
Həm linezolid, həm də 100 mq-dan az tiramin qəbul edən xəstələrdə əhəmiyyətli pressor reaksiyası müşahidə edilməmişdir. Bu, yalnız tərkibində yüksək miqdarda tiramin olan qida və içkilərin (məsələn, emal olunmuş pendir, maya ekstraktları, distillə edilməmiş spirtli içkilər və soya sousu kimi fermentləşdirilmiş soya paxlası məhsulları) qəbulundan imtina edilməsinin labüd olduğunu göstərir.
Sitoxrom P450 ilə metabolizə olunan dərman vasitələri
Linezolid sitoxrom P450 (CYP) ferment sistemi tərəfindən aşkar şəkildə metabolizə olunmur və klinik cəhətdən əhəmiyyətli insan CYP izoformalarının heç birini (1A2, 2C9, 2C19, 2D6, 2E1, 3A4) inhibə etmir. Eynilə, linezolid siçovullarda P450 izofermentlərini induksiya etmir. Bu səbəbdən, linezolid ilə CYP450-nin səbəb olduğu dərman qarşılıqlı təsiri gözlənilmir.
Rifampisin
Rifampisinin linezolid farmakokinetikasına təsiri, 8 gün ərzində gündə bir dəfə 600 mq rifampisinlə və rifampisinsiz 2,5 gün ərzində gündə iki dəfə 600 mq linezolid qəbul edən on altı sağlam yetkin kişi könüllüdə öyrənilmişdir. Rifampisin linezolidin Cmax və AUC göstəricilərini müvafiq olaraq orta hesabla 21% [90% Eİ, 15, 27] və orta 32% [90% Eİ, 27, 37] azaldıb. Bu qarşılıqlı təsir mexanizmi və onun klinik əhəmiyyəti məlum deyil.
Varfarin
Stabil vəziyyətdə linezolid terapiyasına varfarin əlavə edildikdə, AUC INR-də 5% azalma ilə birlikdə tətbiq edildikdə orta maksimum INR-də 10% azalma qeyd olunmuşdur. Varfarin və linezolid qəbul etmiş xəstələrdə bu nəticələrin klinik əhəmiyyətini qiymətləndirmək üçün kifayət qədər məlumat yoxdur.

Hamiləlik və laktasiya dövründə istifadəsi
Hamiləlik
Hamilə qadınlarda linezolidin istifadəsi ilə bağlı müvafiq məlumat yoxdur. Heyvanlar üzərində aparılan tədqiqatlarda reproduktiv toksikliyi nümayiş olunmuşdur (bax: “Klinikayaqədərki təhlükəsizlik məlumatları”). İnsanlar üçün potensial risk mövcuddur.
Linezolid hamiləlik dövründə aşkar zərurət olmadıqca istifadə edilməməlidir, yəni yalnız potensial fayda nəzəri riskdən üstün olduğu halda istifadə oluna bilər.
Laktasiya
Heyvanlar haqqında məlumatlar göstərir ki, linezolid və onun metabolitləri ana südünə keçə bilər və müvafiq olaraq, qəbul etməzdən əvvəl və bütün qəbul müddəti ərzində ana südü ilə qidalandırma dayandırılmalıdır.

Nəqliyyat vasitəsini və digər potensial təhlükəli mexanizmləri idarəetmə qabiliyyətinə təsiri
Xəstələrə linezolid qəbul edərkən başgicəllənmə və ya görmə pozğunluğu simptomları (“Xüsusi göstərişlər və ehtiyat tədbirləri” və “Əlavə təsirlər”-də təsvir edildiyi kimi) potensialı barədə xəbərdarlıq edilməli və bu simptomlardan hər hansı biri baş verərsə, avtomobil idarə etməmək və ya mexanizmlərlə işləməmək tövsiyə edilməlidir.

İstifadə qaydası və dozası
Linetero örtüklü tabletlər başlanğıc müalicə kimi istifadə oluna bilər. Parenteral yeridilən forma ilə müalicəyə başlayan xəstələr klinik göstəriş olduqda daxilə qəbul edilən buraxılış formasına keçirilə bilər. Belə hallarda dozanın dəyişdirilməsi tələb olunmur, belə ki, linezolidin oral biomənimsənilməsi təxminən 100% təşkil edir. 
Böyüklər üçün tövsiyə olunan dozalanma və müalicə müddəti
Müalicə müddəti törədicinin növündən, infeksiyanın yerindən və ağırlığından və pasiyentin klinik reaksiyasından asılıdır. 
Terapiyanın müddəti ilə bağlı aşağıdakı tövsiyələr klinik sınaqlarda istifadə olunanları əks etdirir. Daha qısa müalicə rejimləri bəzi infeksiya növləri üçün uyğun ola bilər, lakin klinik sınaqlarda qiymətləndirilməmişdir.
Maksimum müalicə müddəti 28 gündür. Linetero-nun 28 gündən artıq müddət ərzində istifadəsinin təhlükəsizliyi və effektivliyi müəyyən edilməmişdir (bax “Xüsusi göstərişlər və ehtiyat tədbirləri”).
Konkurent bakteremiya ilə müşaiət olunan infeksiyalar üçün tövsiyə olunan doza və müalicə müddətinin artırılması tələb olunmur.

Tabletlər üçün tövsiyə olunan dozalanma aşağıdakı kimidir:
	İnfeksiya
	Doza
	Müalicə müddəti

	Xəstəxanadaxili pnevmoniya
	600 mq gündə iki dəfə
	10-14 ardıcıl gün

	Xəstəxanaxaric pnevmoniya
	600 mq gündə iki dəfə
	10-14 ardıcıl gün

	Ağırlaşmış dəri və yumşaq toxuma infeksiyası
	600 mq gündə iki dəfə
	10-14 ardıcıl gün



Uşaqlar
Uşaqlarda və yeniyetmələrdə (<18 yaş) dozalanma üzrə tövsiyələri müəyyən etmək üçün linezolidin təhlükəsizliyi və effektivliyinə dair kifayət qədər məlumat yoxdur (bax “Farmakokinetika”, “Farmakodinamika”). Bu səbəbdən, kifayət qədər məlumat əldə olunana qədər linezolidin bu yaş qrupunda istifadəsi tövsiyə olunmur. 
Yaşlı pasiyentlər
Dozanın dəyişdirilməsi tələb olunmur. 
Böyrək çatışmazlığı olan pasiyentlər
Dozanın dəyişdirilməsi tələb olunmur (bax “Xüsusi göstərişlər və ehtiyat tədbirləri” və “Farmakokinetika”). 
Ağır böyrək çatışmazlığı olan pasiyentlər (yəni, KK <30 ml/dəq): Dozanın dəyişdirilməsi tələb olunmur. Ağır böyrək çatışmazlığı olan xəstələrdə linezolidin iki əsas metabolitinə daha yüksək ekspozisiyasının (10 dəfəyə qədər) klinik dəyəri məlum olmadığına görə, linezolid bu xəstələrdə xüsusi ehtiyatla istifadə edilməlidir və yalnız ehtimal olunan faydanın riskdən daha üstün olduğu nəzərə alınmaqla istifadə edilməlidir. 
Linezolid dozasının təxminən 30%-i hemodializ zamanı 3 saat ərzində xaric edildiyi üçün belə müalicə alan xəstələrə dializdən sonra linezolid verilməlidir. Linezolidin ilkin metabolitləri müəyyən dərəcədə hemodializlə xaric edilir, lakin bu metabolitlərin konsentrasiyası dializdən sonra normal böyrək funksiyası və ya yüngül və ya orta dərəcədə böyrək çatışmazlığı olan xəstələrdə müşahidə olunanlardan xeyli yüksək olur.
Bu səbəbdən, linezolid dializdə olan ağır böyrək çatışmazlığı olan xəstələrdə və yalnız gözlənilən faydanın ehtimal olunan riskdən daha üstün olduğu nəzərə alınmaqla xüsusi ehtiyatla istifadə edilməlidir.
Bu günə qədər, davamlı ambulator peritoneal dializ (CAPD) və ya böyrək çatışmazlığına görə alternativ müalicə (hemodializdən başqa) qəbul edən xəstələrə linezolid istifadəsi təcrübəsi yoxdur.
Qaraciyər çatışmazlığı olan pasiyentlər
Dozanın dəyişdirilməsi tələb olunmur. Buna baxmayaraq, klinik məlumatlar məhdud saydadır və belə pasiyentlərdə linezolidin istifadəsi yalnız ehtimal olunan faydanın nəzəri riskdən üstün olduğu halda mümkün hesab olunur (bax “Xüsusi göstərişlər və ehtiyat tədbirləri” və “Farmakokinetika”). 
İstifadə qaydası
Linezolidin tövsiyə olunan dozası daxilə gündə iki dəfə təyin olunmalıdır.
Linetero 600 mq örtüklü tabletlər.
Daxilə qəbul edilir.
Örtüklü tabletlər qida ilə və ya yeməkdən asılı olmadan qəbul edilə bilər.

Əlavə təsirləri
Aşağıdakı cədvəldə 28 günə qədər tövsiyə olunan linezolid dozalarını qəbul etmiş 2000-dən çox yetkin xəstənin iştirak etdiyi klinik tədqiqatlarda 0,1% tezlikdə baş verən və ya ciddi hesab edilən əlavə dərman reaksiyalarının siyahısı verilmişdir.
Xəstələrin təxminən 22% -də əlavə təsirlər qeyd olunmuşdur; ən çox qeyd olunanlar baş ağrısı (2,1%), ishal (4,2%), ürəkbulanma (3,3%) və kandidoz (xüsusilə oral [0,8%] və vaginal [1,1%] kandidoz, aşağıdakı cədvələ baxın) idi. Müalicənin dayandırılmasına səbəb olan ən çox bildirilən dərmanla bağlı əlavə təsirlər baş ağrısı, ishal, ürəkbulanma və qusma olmuşdur. Xəstələrin təxminən 3% -i dərmanla əlaqəli arzuolunmaz hadisə ilə qarşılaşdığı üçün müalicəni dayandırmışdır.
Post-marketinq təcrübədən əldə olunmuş əlavə arzuolunmaz reaksiyalar “Məlum deyil” tezlik kateqoriyası ilə cədvələ daxil edilmişdir, çünki mövcud məlumatlarə əsasən faktiki tezliyi təxmin etmək mümkün deyil.
Linezolid ilə müalicə zamanı aşağıdakı əlavə təsirlər müşahidə edilmiş və bildirilmişdir: Çox tez-tez (1/10); tez-tez (1/100 - <1/10); az-az (1/1000- <1/100); nadir (1/10000- <1/1000); çox nadir (<1/10,000); Məlum deyil (mövcud məlumatlardan təxmin etmək mümkün deyil)

	Sistem Orqan Sinfi
	Tez-tez 
(1/100 - <1/10)
	Az-az 
(1/1000- <1/100)
	Nadir (1/10000- <1/1000)
	Çox nadir (<1/10,000)
	Məlum deyil (mövcud məlumatlardan təxmin etmək mümkün deyil)

	İnfeksiyalar və invaziyalar
	Kandidoz, oral kandidoz, vaginal kandidoz, göbələk infeksiyaları
	Vaginit
	
	
	Antibiotik-assosasiyalı kolit, o cümlədən psevdomembranoz kolit*

	Qan və limfatik sistemə
	
	Leykopeniya*, neytropeniya, trombositopeniya*, eozinofiliya
	
	
	Mielosupressiya*, pansitopeniya, anemiya*†, sideroblast anemiya*

	İmmun sistemə
	
	
	
	
	Anafilaksiya

	Metabolizm və qidalanma pozğunluqları
	
	
	
	
	Laktat asidoz*, hiponatriemiya

	Psixi pozğunluqlar
	
	Yuxusuzluq 
	
	
	

	Sinir sistemi pozğunluqları
	Baş ağrısı, dadbilmənin təhrif olması (metal dadı hissi)
	Başhərlənmə, hipoesteziya, paresteziya
	
	
	Serotonin sindromu**, konvulsiyalar*, periferik neyropatiya*

	Görmə pozğunluqları
	
	Bulanıq görmə*
	
	
	Optik neyropatiya*, görmə sinirin nevriti*, görmənin itirilməsi, görmə itiliyində dəyişiklik*, rəng görmədə dəyişiklik*, görmə sahəsi qüsurunda dəyişiklik*

	Eşitməyə və müvazinətə
	
	Qulaqda cingilti
	
	
	

	Ürəyə
	
	
	Aritmiya (taxikardiya)
	
	

	Damar pozğunluqları
	
	Hipertenziya, flebit, tromboflebit
	Müvəqqəti işemik həmlələr
	
	

	Mədə-bağırsaq pozğunluqları
	Diareya, ürəkbulanma, qusma
	Pankreatit, qastrit, yerli və ya yayılmış qarın ağrısı, qəbizlik, ağızda quruluq, həzm pozğunluğu, qlossit, boş nəcis, stomatit, dilin rənginin dəyişməsi və ya pozulması
	
	
	Diş minası rənginin dəyişməsi

	Hepato-biliar pozğunluqlar
	Qaraciyərin funksional testlərində kənaraçıxmalar; AST, ALT və ya qələvi fosfatazanın yüksəlməsi
	Ümumi bilirubin yüksəlməsi
	
	
	

	Dəri və dərialtı toxuma pozğunluqları
	
	Övrə, dermatit, tərləmə, qaşınma, səpgi
	
	
	Bullyoz dəyişikliklər, məs., Stivens-Conson sindromu və toksik epidermal nekroliz, angionevrotik ödem, alopesiya

	Böyrəklərə və sidikçıxarıcı yollara
	Qanda sidik cövhəri azotunun yüksəlməsi
	Poliuriya, kreatininin yüksəlməsi
	Böyrək çatışmazlığı
	
	

	Reproduktiv sistemə və süd vəzilərinə
	
	Vulvovaginal pozulmalar
	
	
	

	Ümumi pozulmalar və yeridilmə yerində dəyişiklik
	
	Üşütmə, yorğunluq, qızdırma, inyeksiya yerində ağrı, artan susuzluq, yerli ağrı
	
	
	

	Müayinələr
	Kimyəvi
LDH, kreatin kinaza, lipaza, amilaza və ya acqarına olmayan qlükozanın yüksəlməsi. Ümumi protein, albumin, natrium və ya kalsium azalması. Kalium və ya bikarbonatın yüksəlməsi və ya azalması.

Hematoloji
Neytrofillərin və ya eozinofillərin yüksəlməsi. Hemoqlobinin, hematokritin və ya qırmızı qan hüceyrələrin sayının azalması. Trombositlərin və ya ağ qan hüceyrələrin sayının yüksəlməsi və ya azalması. 
	Kimyəvi
Natrium və ya kalsiumun yüksəlməsi. Acqarına olmayan qlükozanın azalması. Xloridin yüksəlməsi və ya azalması. 

Hematoloji
Retikulosit sayının yüksəlməsi.
Neytrofillərin azalması. 
	
	
	



*bax bölmə “Xüsusi göstərişlər və ehtiyat tədbirləri”.
**bax bölmə “Əks göstərişlər” və “Digər dərman vasitələri ilə qarşılıqlı təsiri”.
† Aşağıda bax
Linezolidə qarşı aşağıdakı əlavə təsirlər andir hallarda ağır olaraq nəzərə alınmışdır: yerli qarın ağrısı, müvəqqəti işemik həmlələr və hipertenziya.
†Linezolidin 28 günə qədər istifadə olunduğu nəzarətli klinik sınaqlarda xəstələrin 0,1%-dən azında anemiya bildirilmişdir. Həyati təhlükəli infeksiyaları və əsas əlavə xəstəlikləri olan xəstələrin ehtiyatla istifadəsi proqramında, linezolid qəbul edərkən 28 gün ərzində anemiya inkişaf etdirən xəstələrin faizi 2,5% (33/1326), > 28 gün müalicə olunanlarda isə 12,3% (53/430) təşkil etmişdir. Dərmanla əlaqəli ciddi anemiyanı bildirən və qanköçürmə tələb edən halların nisbəti 28 gün müalicə olunan xəstələrdə 9% (3/33), 28 gündən çox müalicə alanlarda isə 15% (8/53) təşkil etmişdir.
500-dən çox pediatrik xəstə (doğuşdan 17 yaşa qədər) üzərində aparılan klinik tədqiqatların təhlükəsizlik məlumatları uşaqlar üçün linezolidin təhlükəsizlik profilinin böyüklərdən fərqləndiyini göstərmir.

Doza həddinin aşılması
Spesifik antidotu məlum deyil.
Doza həddinin aşılması hadisələri qeyd olunmayıb. Buna baxmayaraq, aşağıdakı məlumat faydalı ola bilər.
Yumaqcıq filtrasiyasının saxlanması ilə birlikdə dəstəkləyici tədbirlər tövsiyə olunur. Linezolid dozasının təqribən 30%-i hemodializ zamanı 3 saat ərzində xaric edilir, lakin peritoneal dializ və ya hemoperfuziya ilə linezolidin xaric edilməsinə dair məlumat yoxdur. Linezolidin iki əsas metaboliti də hemodializlə müəyyən dərəcədə xaric edilir.
3000 mq/kq/gün linezolid dozasından sonra siçovullarda toksiklik əlamətlərin aktivliyinin azalması və ataksiya qeyd olunmuşdur, halbuki 2000 mq/kq/gün doza ilə müalicə olunan itlərdə qusma və titrəmə müşahidə edilmişdir.

Buraxılış forması
10 tablet blisterdə. 1 blister içlik vərəqə ilə birlikdə karton qutuya qablaşdırılır.

Saxlanma şəraiti
25°C-dən yüksək olmayan temperaturda, uşaqların əli çatmayan yerdə saxlanmalıdır.

Yararlılıq müddəti
4 il.
Yararlılıq müddəti bitdikdən sonra istifadə etmək olmaz. 

Aptekdən buraxılma şərti
Resept əsasında buraxılır

Qeydiyyat vəsiqəsinin sahibi
Hetero Labs Limited, India.
Hetero Corporate, 7-2-A2, Hetero Corporate, Industrial Estate, Sanath Nagar, Hyderabad, Telangana, 500 018, India.
